INFORMACIJA O PRVOM JAVNOM SLUŠANjU

ODBORA ZA SPOLjNE POSLOVE NA TEMU:

«SPROVOĐENjE CILjEVA ODRŽIVOG RAZVOJA: ULOGA NARODNE SKUPŠTINE»

ODRŽANOM 8. NOVEMBRA 2017. GODINE

 Odbor za spoljne poslove je, na osnovu odluke donete na 27. sednici, održanoj 25. oktobra 2017. godine, dana 8. novembra 2017. godine, održao Prvo javno slušanje na temu: «Sprovođenje ciljeva održivog razvoja: uloga Narodne skupštine», uz podršku UNDP-a i Švajcarske agencije za razvoj i saradnju (SDC) kroz Projekat: “Jačanje nadzorne uloge i javnosti u radu Narodne skupštine – druga faza”.

 Javno slušanje je počelo u 10,00 časova.

 Javnom slušanju su prisustvovali narodni poslanici: Dubravka Filipovski, zamenik predsednika Odbora, dr Milorad Mijatović, član Odbora, prof. dr Ljubiša Stojmirović, član Odbora i Nataša Mihailović-Vacić, zamenik člana Odbora.

 Učesnici javnog slušanja bili su: prof. dr Slavica Đukić Dejanović, ministarka bez portfelja u Vladi Republike Srbije zadužena za demografiju i populacionu politiku i predsednica Međuresorne radne grupe za sprovođenje Agende održivog razvoja do 2030. godine, Maja Đorđević, Milica Milojević, Milan Đinić, Đura Prtljaga, Mirjana Cvijanović, Ana Čepzanović, Slavka Mitričević, Vladimir Aksentijević i Jasmina Veselinović iz Kabineta ministra bez portfelja zaduženog za demografiju i populacionu politiku, Radoslav Sretenović i Ivana Vasiljević iz Državne revizorske institucije, Darinka Radojević iz Ministarstva zaštite životne sredine, Snežana Klašnja, pomoćnik ministra za omladinu i sport, Lidija Kuzmanov iz Vlade Republike Srbije, Jasna Plavšić iz Kancelarije za ljudska i manjinska prava, Daria Janjić i Ljuba Ivanović iz Ministarstva poljoprivrede, šumarstva i vodoprivrede, Sonja Piletić iz Ministarstva spoljnih poslova, Lazar Bulatović iz Tima za socijalno uključivanje i smanjenje siromaštva Vlade RS, Dejan Rakitić iz Republičkog sekretarijata za javne politike, Nataša Todorović i Milutin Vračević iz Crvenog krsta Srbije, Dušan Stokić i Sanja Bunić iz Privredne komore Srbije, dr Mihajlo Vučić iz Instituta za međunarodnu politiku i privredu, Kori Udovički i Aleksandra Urošev iz Centra za Visoke ekonomske studije – CEVES, Olivera Vuković iz Grupe za razvojnu inicijativu – SeCons, Marijana Pavlović iz KPMG, Tijana Koprivica iz Delta Holding, Karla Herši, stalna koordinatorka UN i stalni predstavnik UNDP u Srbiji, Steliana Nedera, Jelena Manić Petronikolos, Danijela Sever Radovanović, Borka Jeremić i Biljana Ledeničanin iz Programa za razvoj UN, Milica Bašić, mr Vladimir Filipović, Sanja Pecelj, Svetlana Subotić, Rajka Vukomanović, Žužana Sič Levi, Ljiljana Živković, Božana Vojinović, Jelena Mladenović, Vesna Lalović, Maja Nenadović, Zorka Pantelić iz Narodne skupštine Republike Srbije.

 Zamenik predsednika Odbora Dubravka Filipovski u uvodnim napomenama podsetila da je Narodna skupština u septembru 2017. godine formirala Fokus grupu radi kontrolne uloge parlamenta u procesu implementacije ciljeva održivog razvoja propisanih Agendom UN 2030, a da su članovi Odbora za spoljne poslove jednoglasno podržali inicijativu dr Milorada Mijatovića o održavanju javnog slušanja na temu „Sprovođenje ciljeva održivog razvoja: uloga Narodne skupštine“.

 U uvodnim obraćanjima govorili su: prof. dr Slavica Đukić Dejanović, ministarka bez portfelja u Vladi Republike Srbije zadužena za demografiju i populacionu politiku i predsednica Međuresorne radne grupe za sprovođenje Agende održivog razvoja do 2030. godine, Karla Herši, stalna koordinatorka UN i stalni predstavnik UNDP u Srbiji i dr Milorad Mijatović predsednik Fokus grupe za razvoj mehanizama kontrole procesa implementacije Ciljeva održivog razvoja Narodne skupštine, član Odbora za spoljne poslove.

 Prof. dr Slavica Đukić Dejanović je izrazila zadovoljstvo što je Narodna skupština formirala Fokus grupu sa idejom da nadzorna funkcija u realiziaciji Agende 2030 bude praćena od strane narodnih poslanika, kako bi oni kroz analize i sugestije doprineli da Srbija na putu sprovođenja Agende 2030 bude stabilna. Naglasila je da realizacija Agende 2030 znači bolju budućnost Srbije. Navela je da je prvi cilj Međuresorne radne grupe za sprovođenje Agende 2030, koju čine 26 predstavnika ministarstava i agencija Vlade Republike Srbije, da 17 ciljeva i 169 podciljeva Agende 2030 postanu bliski što većem broju ljudi. U tom kontekstu, istakla je značaj održavanja javnog slušanja na ovu temu jer narodni poslanici pored zakonodavne i kontrolne funkcije imaju i predstavničku funkciju i trebali bi znanja o značaju ciljeva održivog razvoja da prenesu u svoje lokalne sredine. Obavestila je da je Sekretarijat za javne politike napravio popis dokumenata koji sadrže elemente obavezujućih politika za sprovođenje velikog broja ciljeva održivog razvoja. Navela je da postoje oblasti kao što su zaštita životne sredine i klimatske promene, gde postoji potreba donošenja strategija u narednom periodu. Obavestila je da Radna grupa razmatra pitanje usvajanja krovnog dokumenta/strategije koja će biti obavezujuća za svih 17 ciljeva održivog razvoja, a iz koga će proisticati podzakonski akti. Navela je da je u sprovođenju ciljeva pravo svake države da definiše prioritetne ciljeve i dinamiku za njihovo sprovođenje. Trenutno je u postupku rad na popisu svih strategija Srbije vezanih za ciljeve održivog razvoja i institucija koje treba da rade na njihovom sprovođenju. Nakon ove faze sledi MAPS misija (Mainstreaming, Acceleration, Policy Support), uz podršku tima Ujedinjenih nacija, koja će imati za cilj da se ciljevi održivog razvoja definišu na nacionalnom i lokalnom nivou, da se odrede prioritetne oblasti i pruži odgovarajuća podrška na koherentan i efikasan način. Iznela je očekivanje da MAPS misija završi sa radom početkom naredne godine, kako bi se zatim krenulo u primenu ciljeva razvoja. Istakla je značaj odgovarajuće finansijske podrške za realizaciju planiranih aktivnosti. Uputila je apel narodnim poslanicima da imaju to u vidu prilikom usvajanja Zakona o budžetu RS. Prof. dr Đukić-Dejanović je ocenila da za razliku od Milenijumskih ciljeva, koji su bili ciljevi vlada, ciljevi održivog razvoja imaju znatno širu mrežu aktera koji učestvuju u njihovoj realizaciji.

 Karla Herši, stalna koordinatorka UN i stalni predstavnik UNDP u Srbiji je izrazila podršku Ujedinjenih nacija Narodnoj skupštini i Vladi RS u naporima za sprovođenje Agende 2030 na koordinisan i značajan način. Istakla je zadatak parlamenata da stvore pravni okvir za sprovođenje ciljeva održivog razvoja, kao i da utiču, kroz usvajanje budžeta, da se obezbede adekvatna novčana sredstva za te aktivnosti. Navela je da se Srbija nalazi u procesu mapiranja politika što je neophodno kako bi se izvršila procena procesa za sprovođenje ciljeva. Izrazila je zadovoljstvo zbog formiranja Međuresorne radne grupe za sprovođenje Agende održivog razvoja i Fokus grupe za razvoj mehanizama kontrole procesa implementacije Ciljeva održivog razvoja Narodne skupštine i ponovila podršku Ujedinjenih nacija Srbiji na sprovođenju ciljeva održivog razvoja.

 Dr Milorad Mijatović, član Odbora za spoljne poslove i predsednik Fokus grupe za razvoj mehanizama kontrole procesa implementacije Ciljeva održivog razvoja Narodne skupštine je naglasio da je Narodna skupština među prvim parlamentima u svetu formirala Fokus grupu koja ima jedanaest članova i čiji je osnovni zadatak da nadzire i podstiče ostvarivanje ciljeva održivog razvoja. Istakao je da Fokus grupa ima punu podršku predsednika Narodne skupštine za buduće aktivnosti. Naveo je da su prve aktivnosti Fokus grupe bile izdavanje publikacije o ciljevima održivog razvoja na srpskom jeziku i prevođenje Priručnika za samoprocenu „Parlamenti i Ciljevi održivog razvoja“ Interparlamentarne unije. Najavio je da će publikacija o ciljevima održivog razvoja biti uručena svim narodnim poslanicima kako bi se svi upoznali sa njima. Podsetio je da su Milenijumski ciljevi UN postigli značajne rezultate u položaju romske populacije i u oblasti ravnopravnosti polova. Naglasio je da ostvarivanje ciljeva održivog razvoja podrazumeva volju, upornost i entuzijazam. Kao primere toga istakao je aktivnosti Ženske parlamentarne mreže, broj poslanica u Narodnoj skupštini i rodno budžetiranje. Naveo je da će cilj Fokus grupe biti da upozna što širi krug ljudi sa ciljevima održivog razvoja. Istakao je da u Narodnoj skupštini, pored Fokus grupe, postoji još pet neformalnih grupa poslanika: Ženska parlamentarna mreža, Zelena parlamentarna grupa, GOPAK, Energetski forum i Ekonomski kokus i izneo očekivanje da će se te neformalne grupe uključiti u aktivnosti u sprovođenju ciljeva održivog razvoja. Dr Mijatović je ocenio da su određeni rezultati već postignuti u oblastima fiskalne konsolidacije, borbi protiv korupcije i u oblasti javnih nabavki. Naglasio je da je Fokus grupa već uspostavila dobru saradnju sa prof. dr Slavicom Đukić-Dejanović, predsednicom Međuresorne radne grupe za sprovođenje Agende održivog razvoja i naveo da će Fokus grupa ostvarivati aktivnosti koordinisano sa Radnom grupom. Obavestio je da je plan Fokus grupe da se do kraja godine članovi svih skupštinskih radnih tela upoznaju sa svim ciljevima održivog razvoja, a posebno svaki nadležni odbor sa ciljevima održivog razvoja koji spadaju u njegov delokrug rada. U tu svrhu skupštinske službe su izradile pregled nadležnosti skupštinskih odbora prema ciljevima održivog razvoja. Naveo je da će, nakon upoznavanja svih narodnih poslanika sa ciljevima, zadatak biti upoznavanje lokalnih samouprava sa ciljevima održivog razvoja putem održavanja sednica odbora van sedišta. Kao veoma značajan aspekt naveo je upoznavanje javnosti sa ciljevima održivog razvoja, posebno studenata i đaka. Izneo je primere kako se drugi parlamenti u svetu bave ovim pitanjima (Austrija ima radnu grupu za ostvarivanje ciljeva održivog razvoja, Nemačka je formirala parlamentarni Odbor za ostvarivanje ciljeva održivog razvoja, dok je Rumunija usvojila Rezoluciju o ostvarivanju ciljeva održivog razvoja). Izneo je ideju da i Narodna skupština usvoji rezoluciju ili deklaraciju o ostvarivanju ciljeva održivog razvoja. Naveo je da će Fokus grupa pažnju posvetiti razmeni iskustava sa drugim parlamentima o ostvarivanju ciljeva održivog razvoja. U tom kontekstu najavio je organizovanje regionalnog seminara o ciljevima održivog razvoja i regionalne konferencije Interparlamentarne unije (17. i 18. maja) naredne godine u Narodnoj skupštini.

 U diskusiji su učestvovali: Radoslav Sretenović, predsednik Državne revizorske institucije i Snežana Klašnja iz Ministarstva za omladinu i sport.

 Radoslav Sretenović, predsednik Državne revizorske institucije je naveo da ta institucija stoji na raspolaganju Narodnoj skupštini u nadzornoj ulozi u praćenju sprovođenja ciljeva održivog razvoja i da će se, u okviru svojih nadležnosti i donošenja programa revizije, uključiti u sprovođenje ciljeva održivog razvoja.

 Snežana Klašnja, pomoćnik ministra za omladinu i sport i članica Međuresorne radne grupe je istakla značaj upoznavanja mladih ljudi sa ciljevima održivog razvoja i njihovog uključivanja u sprovođenje ciljeva. Navela je da Ministarstvo za omladinu i sport daje potpunu podršku ostvarivanju ciljeva održivog razvoja. Obavestila je da je u februaru ove godine Ministarstvo u saradnji sa Ministarstvom spoljnih poslova i Populacionim fondom UN organizovalo konferenciju namenjenu mladima o sprovođenju ciljeva održivog razvoja. Naglasila je da će mladi ljudi u Srbiji biti nosioci sprovođenja ciljeva održivog razvoja.

 Javno slušanje je završeno u 11,00 časova.